SKRIFTLIG FORESPØRGSEL P-2759/00

af Francesco Speroni (TDI) til Kommissionen

(2. august 2000)

Om: Upålidelighed i de italienske offentlige regnskaber

Den offentlige administrations konsoliderede regnskab og økonomiske regnskab for 1997 og 1998, der findes i den årlige regnskabsberetning, som ministeren for statens finanser den 4. april 2000 forelagde for det italienske parlament, afviger væsentligt fra de regnskaber, der findes i den beretning, som blev forelagt den 18. marts 1999, og de er i modstrid med det generelle statsregnskab fra 1997, som er godkendt af parlamentet, uden at der dog foreligger forklarende noter.

I det økonomiske regnskab er der variationer såvel i nettogældsbyrden under den offentlige administration som i BNP, selv om deres forhold (Maastricht-parametret) i 1997 er konstant. Det Europæiske Forskningscenter har gjort indsigelse til parlamentet over mangelen på gennemsigtighed, tilfældene med inkonsekvens og den manglende information samt endog ulæseligheden i regnskabsberetningen, ikke blot for udenforstående. De økonomiske regnskaber, som er af betydning for en evaluering af den konvergens, der nævnes i Maastricht-traktaten, er tilsyneladende opstillet af ISTAT, som gradvis rektificerer resultaterne heri i tilknytning til ajourføringen af de disponible oplysninger, foretager teknisk revision og ændrer det pågældende regnskabssystem, hvilket sker i overensstemmelse med Eurostat, og disse regnskaber godkendes tilsyneladende ikke formelt af staten. Regnskaberne fra forskellige sektorer under den italienske offentlige administration fremsendes til ISTAT og staten med flere års forsinkelse i forhold til afslutningen på de pågældende regnskabsår. Den italienske revisionsret har betegnet informationsniveauet for de offentlige regnskaber som alvorligt, hvad angår gennemsigtighed og hurtighed, og den har understreget mangelen på nøjagtige og systematiske forbindelser mellem de forskellige offentlige regnskaber og har gjort opmærksom på, at der i forbindelse med Maastricht fastsættes visse størrelsesforhold og definitioner, som også i et ikke ubetydeligt omfang kan afvise fra de definitioner, der godkendes af parlamentet under budgetbehandlingen.

Kan Kommissionen på denne baggrund oplyse følgende:

1. Er den underrettet om og har den kendskab til de nøjagtige begrundelser for ovennævnte uoverensstemmelser i regnskabsværdierne?

2. Har den kendskab til og kan den tilslutte sig den kritik, der er fremsat over for det italienske parlament af Det Europæiske Forskningscenter og revisionsretten?

3. Forbereder ISTAT de nationale økonomiske regnskaber for EU, og i bekræftende fald på hvilket retsgrundlag?

4. Hvilke tilsyns- og kontrolinstrumenter med de italienske regnskaber råder Den Europæiske Union over?

5. Hvilken grad af pålidelighed og sikkerhed mener den, at de hidtil fremsatte oplysninger fra Italien til EU har?

6. Står staten inde for eventuelle fejl eller falsknerier i de nationale økonomiske regnskaber og på hvilken måde?

7. Agter den at træffe foranstaltninger i denne forbindelse og i bekræftende fald hvilke?

Svar afgivet på Kommissionens vegne af Pedro Solbes Mira

(29. september 2000)

Medlemsstaterne opstiller deres økonomiske regnskab under eget ansvar. De skal dog overholde Det Europæiske Nationalregnskabssystem (ENS). Italien har ligesom de øvrige medlemsstater overholdt fællesskabsreglerne, som indebærer, at den gamle metode til opstilling af nationalregnskaber (ENS 79) erstattes af den nye metode (ENS 95).

Kommissionen kontrollerer gennem sit statistiske kontor (Eurostat), at alle medlemsstaterne overholder ENS 95, og til dette formål aflægger den regelmæssigt kontrolbesøg i medlemsstaterne. Hvis der opstår nye spørgsmål, bliver de drøftet og behandlet på EU-plan. Afgørelserne offentliggøres gennem pressemeddelelser. Eurostat kontrollerer, at afgørelserne anvendes i medlemsstaterne.

I henhold til Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssige store underskud, der er knyttet som bilag til traktaten om oprettelse af Det Europæiske Fællesskab(1), ændret ved Rådets forordning (EF) nr. 475/2000 af 28. februar 2000(2), skal medlemsstaterne to gange om året til Kommissionen indberette tallene for offentligt underskud og gæld og for bruttonationalproduktet.

Kommissionen mener, at de tal, Italien har indberettet for underskud og gæld, er pålidelige på grund af, at de ovenfor beskrevne procedurer er overholdt.

De uoverensstemmelser, som det ærede medlem omtaler, skyldes hovedsagelig ændringen af regnskabsmetoden, hvilket har fået indvirkning på tallene for det offentlige underskud, den offentlige gæld og bruttonationalproduktet. Relazione trimestrale di cassa (RTC) af 18. marts 1999 var baseret på tal i ESA 79, i lighed med de tal for underskud, gæld og BNP, der blev indberettet til Kommissionen i marts 1999, medens RTC af. 4. april 2000 er baseret på tal i ESA 95, i lighed med de tal, der blev indberettet til Kommissionen i marts 2000.

Kommentarerne fra Centro Europa Ricerche (CER) og fra Corte dei Conti (Statsrevisionen) vedrører ikke virkningen af overgangen til ESA 95, men derimod behovet for større gennemsigtighed i forbindelse med præsentationen i RTC af regnskaberne for den statslige sektor og behovet for større sammenlignelighed mellem budgettet for den statslige sektor og regeringens konsoliderede regnskab. Kommissionen kan som bruger af information om offentlige finanser kun byde forbedringer på disse områder velkommen.

Kommissionen mener ikke, at de øvrige rejste spørgsmål hører under dens kompetenceområde, og den finder, at de bør rettes til de italienske myndigheder.

(1) EFT L 332 af 31.12.1993.

(2) EFT L 58 af 3.3.2000.